抵舍一夕復行途中遣懷
作者：羅公升
朝代：宋

paragraphs: 乾坤本無邊，我命自荆棘。
去住風濤中，生死無消息。
茲晨夢中歸，真幻竟莫測。
形聲各已改，老稚不我識。
一燈話清凉，喜極淚始滴。
出門動經年，還合甫浹昔。
云胡作驚鷗，又復告行役。
雨聲挾離思，春晚作秋色。
暮山試回首，上有雲氣白。
天長眼力短，此意幾悽惻。